ALOIS CARD. STEPINAC - UN EROU EXEMPLAR 
DIN RANDUL MULȚILOR PASTORI EROI 


(Wyszynski, Beran, Tomasek, Korec, Vlk, Slipy, Mindszenty, 
Todea, Bossilkov, Koliqi) 


t Želimir PULJIĆ 
Episcop de Dubrovnik 


1. Introducere 


Alojzije Stepinac (beatificat pe 3 octombrie 1998) reprezintă mărturia 
unui erou al epocii istorice caracterizate de persecuțiile împotriva Bisericii 
şi în care se încerca îndepărtarea catolicilor de Roma. Acesta a fost un fapt 
comun în întregul imperiu comunist. Alături de Stepinac, există o generaţie 
de mari păstori care au suferit acea persecuție: Wyszynski în Polonia, Beran 
şi apoi Tomasek, Korec şi Vlk în Cehoslovacia, Slipy în Ucraina, Mindszenty 
în Ungaria, Todea în România, Bassilkov în Bulgaria (beatificat pe 15 martie 
1998), Koliqi şi Luli în Albania... Lista ar fi interminabilă şi, mai ales, incom- 
pletă, pentru că este imposibilă cunoaşterea numelor tuturor creştinilor 
ucişi şi persecutați. Toate acestea s-au întâmplat în Europa Centrală şi de 
Est, mai mult sau mai puţin, în aceeaşi perioadă. Erau aşa-numitele „Bise- 
rici ale tăcerii”. Şi tăcerea nu era un vis, nici teamă, era o veghe eroică. 

Cu două săptămâni în urmă, miercuri, pe 25 noiembrie (2009 — n.tr.), 
am citit în timpul Sfintei Liturghii textul din Cartea profetului Daniel 
(Dan 5,1-6.16-17.23-28) în care se descrie cum a apărut degetul unei mâini 
care a scris: „Mene, thegel, upharsin”. Baltazar, ultimul rege al Babiloniei, 
a pregătit un mare banchet pentru miile de demnitari ai săi. La vederea 
acestor cuvinte, s-a schimbat la față: l-au cuprins gânduri înfricoşătoare, 
sufletul i s-a tulburat şi a început să tremure, astfel încât genunchii i se 
loveau unul de altul. Daniel i-a dat această interpretare: „Mene: Dumne- 
zeu a numărat zilele domniei tale şi le-a pus capăt; thegel: tu ai fost pus pe 
balanță şi ai fost găsit prea uşor; upharsin: împărăţia ta a fost împărțită şi 
dată mezilor şi perşilor” (Dan 5,26-28). 

Când, pe 3 octombrie 1946, lui Stepinac i s-a intentat un proces-farsă, el le 
spunea anchetatorilor săi: „Am conştiinţa împăcată şi senină. Dacă voi nu 
îmi veţi da dreptate, îmi va da dreptate istoria”. Şi aşa a fost. Nimeni în acel 
moment nu-şi putea imagina că în aceeaşi zi de 3 octombrie, 52 de ani mai 
târziu (1998), el a va fi beatificat. Atunci Stepinac prevăzuse victoria istoriei. 

1.1. Câteva date biografice 


Alojzije Stepinac s-a născut pe 8 mai 1898 la Krasic, fiind al cincilea 
dintre cei nouă copii născuți din căsătoria tatălui său, Josip, şi a mamei 
sale, Barbara. După ce a terminat clasa a şasea de gimnaziu, a intrat în 
liceul arhiepiscopal cu intenția serioasă de a se dedica vocației preoțeşti. Pe 
neaşteptate, a fost chemat să-şi satisfacă serviciul militar şi a fost trimis pe 
frontul italian (1917-1918). Demobilizat în 1919, s-a întors acasă şi s-a 
înscris la Facultatea de Agronomie. Însă s-a întors în sat, unde a lucrat 
câțiva ani pe moşia tatălui său. În acei ani s-a îndrăgostit de o fată şi s-a 
logodit cu ea. Era în plan chiar căsătoria cu Marija Horvat. Însă ea şi-a 
schimbat părerea, i-a întors inelul şi s-au despărțit în pace. Spre sfârşitul 
anului 1924 (la 26 de ani), Stepinac a luat decizia fermă de a deveni preot 
şi a fost trimis la Roma, la Colegiul „Germanicum”. La Universitatea Pon- 
tificală „Gregoriana” şi-a finalizat studiile de filozofie şi teologie cu două 
doctorate. Pe 30 mai 1934 a apărut ştirea că Papa Pius al XI-lea l-a numit 
pe Alojzije Stepinac arhiepiscop coadiutor cu drept de succesiune la scau- 
nul arhiepiscopal de Zagreb. 


2. Şi-a ridicat vocea împotriva naţional-socialismului (fascismului) 


Nu sunt adevărate acuzele aduse lui Stepinac care îl definesc drept cola- 
borator al naziştilor. Dimpotrivă, în timpul războiului, el denunța deschis 
abuzurile şi neruşinarea naziştilor într-o perioadă în care Zagrebul era 
ocupat de către germani. 


2.1. Opoziția fermă faţă de fascism şi nazism 


Reprezentantul german la Zagreb, Edmund Glaise von Horstenau, spu- 
nea: „Dacă în Germania un episcop german ar îndrăzni să vorbească ase- 
menea lui Stepinac, nu ar cobori viu de la amvon”. Arhiepiscopul „a pro- 
testat față de distrugerea sinagogii şi a reuşit să împiedice ca evreii să 
poarte banderola galbenă la braț şi, personal, a salvat 10% din populația 
evreiască a Zagrebului”, după cum spune cardinalul Kuharić. 

Şeful poliției germane din Zagreb a scris în raportul său: „Arhiepiscopul 
Stepinac este cunoscut ca un mare prieten al evreilor (Grosser Juden- 
freund) şi îi apăra pe evrei cu toată puterea sa”. În raporturile poliției 
germane, Stepinac era prezentat întotdeauna ca un inamic al Germaniei. 
Nenumărate sunt intervențiile sale în apărarea celor persecutați, în scris 
sau cu viu grai: „Bisericii Catolice nu-i este teamă de nici o putere pămân- 
tească atunci când este vorba de apărarea drepturilor fundamentale ale 
omului”. 

2.2. Impotriva „noii ordini” 


Stepinac s-a pronunțat împotriva „noii ordini” proiectate de către 
Hitler, contrapunându-i decis Decalogul. Din această cauză, a fost acuzat 
de filocomunism. El a răspuns: „Ar fi mai bine să vă examinaţi conştiinţa, 
minciuna are picioare scurte”. 

Pe 25 octombrie 1942, în catedrala din Zagreb a spus: 


Afirmăm că orice popor şi orice rasă pe pământ are dreptul la viață şi la un 
tratament demne de om. Toţi, fie ţiganii sau altă rasă, fie negrii din Africa sau 
europenii civilizații, fie evreii detestați sau mândrii arieni au dreptul să spună 
«Tatăl nostru care eşti în ceruri». Şi dacă Dumnezeu a lăsat acest drept, care 
autoritate poate să-l nege? Din acest motiv, Biserica Catolică a condamnat me- 
reu şi condamnă, chiar şi azi, orice nedreptate şi violență comise în numele 
unei clase, sau rase, sau națiuni. 


Ne aflăm în anul 1942, când Zagrebul era ocupat de către germani. 


2.3. „Biserica Catolică nu cunoaşte rase de stăpâni şi rase de sclavi” 


În numeroasele sale omilii se găsesc afirmaţii de acest fel. Pe 31 octom- 
brie 1943 a reafirmat: 


Am declarat întotdeauna, chiar şi în public, principiile legii eterne a lui Dum- 
nezeu, fără a ne interesa dacă e vorba de croaţi sau sârbi, de evrei sau ţigani, 
de catolici sau musulmani, de ortodocşi sau de oricare alţii... Biserica Catolică 
nu cunoaşte rase de stăpâni sau rase de sclavi. Biserica Catolică cunoaşte doar 
rase-creaturi ale lui Dumnezeu. Biserica nu recunoaşte nicidecum diferențe 
esenţiale între oameni: şi unii, şi alții au sufletul nemuritor, şi unii, şi alții des- 
cind din aceeaşi stirpe regală, pentru că îşi au originea în Dumnezeu creator. 
Aceasta este învățătura rasială a Bisericii Catolice... 


Cu siguranţă, aceste fraze nu trezeau aprobarea nici a naziştilor, nici a 
fasciştilor. 


3. Faţă de comunişti: frangar non flectar 
3.1. Vă trimit într-o baie de sânge 


Când, la sfârşitul războiului, pe 15 iulie 1945, în catedrala din Zagreb, 
22 de tineri diaconi au primit hirotonirea preoțească de la arhiepiscopul 
lor, Alojzije Stepinac ştia că are de-a face cu o generație de preoți pregătită 
să înfrunte un timp în mod special dur. La sfârşitul prânzului, Stepinac s-a 
ridicat în picioare, i-a privit în ochi pe unul şi pe altul şi le-a spus cu since- 
ritate: „Vă trimit într-o baie de sânge”. Pur şi simplu, „într-o baie de sânge”. 

Ei au înţeles ce avea într-adevăr în vedere în acea zi arhiepiscopul lor: 
conştiinţa că Biserica Catolică din Croaţia era pe punctul de a trece pe 
calea crucii, pe drumul martiriului. Istoria a arătat că avea dreptate. 

1.2. O generaţie de preoți gata să moară pentru Biserică 


„Eram conştienţi că dintr-un moment în altul puteam fi ucişi sau ares- 
taţi pentru a fi supuşi unor procese absurde”, spune cardinalul Kuharić. 
„Am fost o generaţie de preoţi gata să moară pentru a nu-l trăda pe papa, 
pe episcopul nostru, Biserica noastră, neamul nostru”, afirmă Mons. Ante 
Jurić, arhiepiscop de Spalato-Makarska. Semnificativă a fost atitudinea 
episcopilor: nimănui nu i-a fost frică să mărturisească până la sfârşit pro- 
pria credință. Mons. Josip Carevic, episcop emerit de Dubrovnik, a fost 
ucis în aprilie sau în mai 1945; mormântul său este şi astăzi necunoscut; 
Mons. Janko Šimrak, episcop de Križevci, a murit în urma tratamentului 
inuman la care a fost supus în închisoare; Mons. Josip Srebnic, episcop de 
Krk, şi Mons. Pavao Butorak, episcop de Dubrovnik, au fost aspru perse- 
cutați, Mons. Petar Cule, episcop de Mostar-Duvno, a fost încarcerat timp 
de zece ani, torturat, condamnat la domiciliu forțat şi deci pus în imposibi- 
litate să-şi îndeplinească slujirea episcopală. Nu a fost episcop sau preot 
care să nu fie persecutat în vreun fel. Conştienţi de riscuri, episcopii au 
fost întotdeauna uniți. Stepinac nu era singur. Între anii 1939 şi 1945 au 
fost ucişi 15% din clericii croaţi (o dată cu instaurarea regimului comunist 
iugoslav, au fost ucişi 506 preoți, 52 de seminarişti din seminarul mare şi 
38 de seminarişti din seminarul mic, 17 fraţi laici şi 31 de surori). Aceşti 
15% din cler au fost exterminați ca victime în odium fidei. „Istoria va reve- 
la într-o zi motivele acestui măcel planificat şi ne vom bucura că vor fi, în 
sfârşit, făcute cunoscute numele acelora care le-au ordonat”, scrie cardina- 
lul Kuharić. 


3.3. Scrisoarea episcopatului împotriva violențelor comuniştilor 


În mai 1945, Croația era din nou în componența Iugoslaviei, sub regi- 
mul comunist. Pe 17 mai 1945, la nouă zile după sosirea partizanilor comu- 
nişti la Zagreb, arhiepiscopul Stepinac a fost arestat. A fost ținut în arest 
17 zile. Rezultatul a fost o persecuție mai aprigă: asasinate şi arestări zil- 
nice, în şcoli a fost interzis catehismul, bunurile bisericeşti au fost jefuite. 
Însă episcopii nu s-au înspăimântat. În scrisoarea pastorală din 22 septem- 
brie 1945, ei au adunat toate faptele concrete ale persecuției şi au cerut 
respectarea drepturilor şi libertăţii Bisericii. Violenţele nu au frânt rezis- 
tenţa Bisericii. 


4. Stepinac în faţa tribunalului în 1946 


Pus la punct interogatoriul, pe 3 octombrie i s-a permis Mons. Stepinac 
să-şi susțină apărarea față de acuzele aduse. Printre altele, a spus: 

La toate acuzele care mi s-au adus răspund că am conştiinţa împăcată, chiar 
dacă publicul prezent m-ar lua în râs... Pentru convingerile mele sunt gata să 
suport nu doar batjocurile, disprețul şi umilirea, ci chiar şi moartea, în orice 
moment, pentru că am conştiinţa împăcată... Nu vreau să vorbesc mult despre 
acest subiect; vreau să afirm că am conştiinţa curată şi că istoria la timpul ei va 
judeca această hotărâre... Aţi comis o eroare fatală ucigând atâţia preoți. Popo- 
rul nu o va uita niciodată! Apoi, în ceea ce ține de cazul meu personal, nu am 
nevoie de îndurare, pentru că am conştiinţa împăcată. 


Istoria dă cont mereu. Comuniştii au încercat ani de-a rândul să-i separe 
pe catolicii croați de papa. Au căutat să distrugă 13 secole de istorie a popo- 
rului croat, o istorie care nu poate fi înțeleasă dacă e ruptă de fidelitatea 
față de Biserică. Au încercat să distrugă, cu orice preț, comuniunea eclezi- 
ală: prin ademeniri şi amenințări, prin coruperi şi asasinate, prin înşelă- 
ciuni şi torturi. Stepinac s-a opus într-o manieră decisă, de neclintit, pro- 
iectelor comuniştilor îndreptate împotriva Bisericii. Regimul nu admitea 
rezistență şi, de aceea, l-a persecutat şi umilit. Însă nu l-a înfrânt (frangar 
non flectar!). 

A fost o victorie a istoriei când sâmbătă, 3 octombrie 1998, succesorul 
lui Petru, al acelui Petru căruia Stepinac i-a rămas fidel până la martiriu, 
a mers în pelerinaj la sanctuarul de la Marija Bistrica, acolo unde Stepinac 
prefera să meargă să se roage. Un pelerinaj care a culminat cu beatificarea 
ce a recunoscut martiriul cardinalului croat. A fost o victorie a istoriei, 
definitivă şi sigură, fără umbră de îndoială, la liturghie participând peste o 
jumătate de milion de oameni. 


4.1. Ioan Paul al II-lea despre Stepinac (3 octombrie 1998) 


Actul solemn al beatificării lui Stepinac a avut loc în sanctuarul națio- 
nal croat de la Marija Bistrica. Fericitul Alojzije Stepinac nu şi-a vărsat 
sângele în sensul strict al cuvântului. Moartea sa a fost cauzată de lungile 
suferințe îndurate: ultimii 15 ani ai vieţii sale au fost un şir continuu de 
chinuri, în mijlocul cărora el şi-a expus cu curaj propria viață pentru a da 
mărturie pentru evanghelie şi pentru unitatea Bisericii. 

În predica din cadrul ceremoniei de beatificare, Papa Ioan Paul al II-lea 
a spus: 

În persoana noului fericit se sintetizează, pentru a spune astfel, întreaga tra- 
gedie care a lovit poporul croat şi Europa în decursul acestui secol caracterizat 
de cele trei rele: fascismul, nazismul şi comunismul. Acum el se află în bucuria 
cerească alături de toţi cei care au luptat lupta cea bună. Cu itinerarul său 
uman şi spiritual, fericitul Alojzije Stepinac a oferit poporului său un fel de 
busolă pentru a se orienta. 

Iată punctele sale cardinale: credința în Dumnezeu, respectul faţă de om, iubi- 
rea față de toți dusă până la iertare, unitatea cu Biserica ghidată de succesorul 
lui Petru. El ştia foarte bine că nu se poate face rabat de la adevăr, pentru că 
adevărul nu este o monedă de schimb. De aceea, mai degrabă a înfruntat sufe- 
rința decât să-şi trădeze propria conştiinţă şi să nu mai fie fidel cuvântului dat 
lui Cristos şi Bisericii. El a preferat să rămână credincios succesorului lui Pe- 
tru. Din acest motiv, a fost calomniat şi condamnat. Prin beatificarea sa, recu- 
noaştem victoria evangheliei lui Cristos asupra ideologiilor totalitare; victoria 
drepturilor lui Dumnezeu şi a conştiinţei asupra violenței şi asupririi; victoria 
iertării şi a reconcilierii asupra urii şi a răzbunării. 

Figura fericitului Alojzije Stepinac reprezintă pentru toți un punct de 

referință spre care trebuie să privim pentru a ne inspira şi a ne susține. 


Traducere 
Petru Ciobanu 


